google/wiki40b huggingface dataset:
Sunnhordland folkehøgskule

Sunnhordland folkehøgskule er en frilynt folkehøgskole som ligger på Halsnøy i Sunnhordland i Hordaland fylke. Skolen har en estetisk profil og eies av Sunnhordland Høgskulelag. Skolen tar årlig i mot mellom 80 og 90 elever, fordelt på 6 linjer. Sunnhordland er tilknyttet Informasjonskontoret for folkehøgskolen.

Historie

Skolen ble grunnlagt i 1868 som den første folkehøgskolen på Vestlandet. Det gamle skolehuset (kalt Haugastova) ligger fortsatt på høyre side når en går opp bakken til skolen. I første omgang var det skoledrift her bare noen få år, men siden 1914 har skolen så å si vært i kontinuerlig drift. Skolen er inspirert av Nikolai Frederik Severin Grundtvig sin folkehøgskoletenkning.

Linjefag

Sunnhordland folkehøgskule har seks linjer der kunst og scenefag står sentralt. De seks linjene som tilbys på Sunnhordland folkehøgskule er:

Kunst +

Opplegget på linja for Kunst + består av tradisjonelle så vel som nye kunstmedia.Street art står sentralt.

Musikk

Elevene på Musikk jobber med hovedinstrument, samspill, band, musikkteori og komposisjon.

Musikkproduksjon

Elevene på Musikkproduksjon lærer å lage musikk for data, livelyd og å lage lydopptak i studio.

Teater

På Teater og filmlinja jobber elevene med skuespillerteknikk, improvisasjon, karakter- og tekstarbeid, teateroppsetninger og produksjon av film.

Spilldesign

På Spilldesign lærer elevene å lage videospill. Det jobbes med emner som leveldesign, characterdesign og konseptutvikling.

Game Art & Design

På Game art & design lærer elevene digital kunst, game art og 2D animasjon i tett samarbeid med Kunst + og Spilldesign.
I tillegg til linjene tilbyr skolen også valgfag og fordypningskurs.

Fellesfag

Sunnhordland folkehøgskule har to større sceniske produksjoner i året. På disse deltar alle elevene som musikere, kunstnere, scenografer, dansere, skuespillere, spilldesignere etc.

Studieturer

De ulike linjene reiser på egne studieturer til London, Berlin og/eller Stockholm. Fellestur til Japan.

Internat

Sunnhordland ligger like ved sjøen og elevene bor på internat på skoleområdet. Det er i alt 8 internat. Elevene bor i enkelt- eller dobbeltrom og deler kjøkken, stue og bad.

Fasiliteter

Skolen har et hovedbygg med kontorer, matsal, black box, klasserom for Teater, Spilldesign og gymsal. Videre har skolen en gammel løe som er totalrenovert. I denne er det amfi, klasse- og øvingsrom for musikk, samt et lydstudio. Klasserom for Game Art & Design og Musikkproduksjon er i første etasje til ett av internatene. I dette ligger også kunststudio, treningsrom og mediarom.
Uteområde med bl.a. eget atelier for street art, fotballbane og skateboard. Kanoer ved sjøen.

I nærmiljøet

Elever bidrar med teater og danseoppsetninger i regi av de lokale skolene på Halsnøy, spiller på konserter til lag og organisasjoner. Skolen inviterer til åpne forestillinger på skolen.
Out-of-place Artifact

Out-of-place Artifact, forkortet OOPArt, det vil si «malplassert artefakt (kulturminne)», er et engelsk begrep skapt av den amerikanske naturforskeren og kryptozoologen Ivan T. Sanderson for å betegne en gjenstand av historisk, arkeologisk og paleontologisk interesse, funnet i en svært uvanlig eller tilsynelatende umulig sammenheng og som kan utfordre den vanlige historiske kronologien.
Mykorrhiza

Mykorrhiza er et symbioseforhold mellom en plante og en soppart. 
Samspillet foregår ved at soppen ligger som en strømpe rundt de fine planterøttene og øker oppsugningsområdet for plantene med omkring 10 ganger. Soppen tar først og fremst opp mineraler og vann, men også mindre mengder av nitrogen- og fosforholdige forbindelser. Soppen beskytter også røttene mot angrep ved å inneholde diverse giftstoffer som holder andre sopp og bakterier borte. Planten gir på sin side ca. 25 % av karbohydratproduksjonen sin til soppen.
Østens katolikos og metropolitt av Malankara

Tittelens historie

Tittelen går tilbake på den assyriske biskopen av Selevkia-Ktesifon, som fra 300-tallet ble omtalt som Østens katolikos. Den syrisk-ortodokse kirke videreførte tittelen inntil 1860. Innehaveren var biskopen av nesthøyest rang i kirken, bare underordnet patriarken av Antiokia. Den malankarisk-ortodoks-syriske kirke gjeninnførte tittelen i 1912 og løste seg dermed fra den syrisk-ortodokse kirke, som ikke anerkjente tittelens nye innehavere som rettmessige etterfølgere.

Tittelen i den syrisk-ortodokse kirke av Malankara

Tittelen metropolitt av Malankara ble også brukt av den syrisk-ortodokse kirke. Dionysius Geevarghese Wattasseril var således i 1909 blitt utnevnt til syrisk-ortodoks metropolitt av Malankara, men ble ekskommunisert i 1911. Fra 1958 til 1975 var den malankarisk-ortodoks-syriske kirke gjenforent med den syrisk-ortodokse kirke av Malankara. Baselios Geevarghese II ble dermed av begge kirker anerkjent som metropolitt av Malankara (men ikke som katolikos!). Den syrisk-ortodokse kirkens synode gjeninnførte tittelen først i 1964, slik at Baselios Augen I var rettmessig syrisk-ortodoks Østens katolikos og metropolitt av Malankara, men bare frem til sin ekskommunikasjon i august 1975, hvorpå han fortsatte som malankarisk-ortodoks-syrisk katolikos inntil sin død i desember samme år.
Mar Baselios Paulose II var fra 1975 til 1996 den andre og siste syrisk-ortodokse biskopen som førte tittelen Østens katolikos og metropolitt av Malankara. Fra 2002 ble tittelen endret til katolikos av India.
Galloper

Galloper er et koreansk bilmerke, eid av Hyundai som lager biler basert på Mitsubishi-teknologi.
I 1977 ble HDPIC (Hyundai Precision & Industry Co.) grunnlagt i Seoul som en divisjon i Hyundai-konsernet. I 1991 inngikk HDPIC avtale med Mitsubishi om å starte lisensproduksjon av en eldre Pajero-modell.
Modellen Exceed er en oppdatert Pajero av 1991-årgang med 100 hestekrefter turbodiesel, femtrinns manuell girkasse og firehjulstrekk.
Galloper Santamo er en lisensprodusert Mitsubishi Space Wagon.

I Norge

I Norge forhandles bilene gjennom Mitsubishi sitt forhandlernett. Et firesifret antall biler var solgt inntil 2001.
Toppidrettssenteret i Granåsen

Toppidrettssenteret i Granåsen ble satt opp på initiativ fra Olympiatoppen Midt-Norge, som er den sentrale aktøren i senteret. Toppidrettssenteret samler fagkompetanse som er relevant for toppidrett og er et naturlig møtested for toppidrettsutøvere i Midt-Norge. Senteret ligger ved Granåsen skisenter ved Bymarka i Trondheim, og åpnet i 2013.
Senter for toppidrettsforskning (SenTIF) har også lokaler i Toppidrettssenteret. Forskningssenteret er etablert som et samarbeid mellom NTNU og Olympiatoppen Midt-Norge, og har kunnskapsutvikling innen toppidrett som sitt mål. I tillegg leier Trondheim Idrettsklinikk, Granåsen legesenter, Trondhjems Turnforening og Impulse treningssenter lokaler i bygget. Toppidrettssenteret inneholder en turnhall, en mindre treningshall, et treningssenter, kontorer og konferanselokaler. Senteret har også en testlab med blant annet en stor tredemølle, bevegelsesanalysesystem og kraftplattform.
Utbygger av Toppidrettssenteret var Hans Jørgen Wedø. Etter hans død i 2015 ble AHA Bolig og Sparebank 1 SMN nye eiere av bygget. AHA Bolig eier 90 prosent Sparebanken 10 prosent.
Ua Huka

Ua Huka er ei øy og en kommune i Marquesasøyene i Fransk Polynesia. Folketellingen i 2017 viste et innbyggertall på 678. Administrasjonsstedet er Vaipaee.
Øya har et areal på 77 km². Høyeste punkt når 855 moh. Ua Huka tilhører den nordlige gruppen av øyer i Marquesasøyene.
Det er flyplass på Ua Huka.
Christys bjørkemåler

Utseende

En middelsstor (vingespenn 24 – 34 mm), slank, lysgrå måler. Forvingen er noe avrundet, lys grå, ofte med tre mørkere tverrbånd men den kan også være ensfarget. Arten kan neppe skilles fra de andre bjørkemålerne (slekten Epirrita) bare på ytre utseende. Bakvingen er gråhvit. Larven er grønn med lyse lengdestriper.

Levevis

Arten finnes først og fremst i litt rikere, fuktige løvskoger. Larvene lever på en rekke busker og løvtrær, blant andre bøk, alm og bjørk. De voksne målerne flyr om natten i september – november og kommer gjerne til lys.

Utbredelse

Siden det er så vanskelig å skille Epirrita-artene fra hverandre er det også vanskelig å si noe eksakt om artens utbredelse. Den forekommer i Europa. I Norge er den registrert nord til Sør-Trøndelag, ikke i fjellet.
Friidrett under Samveldelekene 2018 – 100 meter menn (T47)

100 meter for menn (T47) for funksjonshemmede utøvere var en del av friidrett under Samveldelekene 2018, og ble arrangert på Carrara Stadium 13. april 2018. Øvelsen var også åpen for utøvere i klasse T45 og T46. 
Kun finale ble avholdt.
Kenneth Di Vita Jensen

Karriere

29. oktober 2006 ble Jensen tatt opp i A-stallen til Hønefoss og debuterte på Norges G16-landslag samme år. Han scoret tre mål i debuten og fikk til sammen syv kamper på G16-landslaget, samt én kamp for G17-landslaget.
Soutujärvi

Soutujärvi (samisk: Savdijávri) er en større innsjø i den nordlige delen av Gällivare kommune, som ligger langs E10. Navnet Soutujärvi brukes også iblant som en felles benevnelse for tettstedene Skaulo og Puoltikasvaara, som ligger ved innsjøen; stedenes felles samfunnshus heter for eksempel Soutujärvi Folkets Hus. Navnet Soutujärvi er en forfinskning av det samiske navnet.
Sven Arntzen

Bakgrunn

Han spilte en sentral rolle i motstandskampen under den annen verdenskrig. Artzen var medlem av Milorgs miliitære råd som sjef for Hjemmefrontens politiorganisasjon. Vinteren 1945 deltok han i møter i Oslo med rikspolitisjef Andreas Aulie som hadde kommet  fra Storbritannia over Sverige. Møtene dreide seg om politiets beredskap og forberedning av landssvikoppgjøret. Arntzen ble konstituert som Riksadvokat i første del av landssvikoppgjøret fra 1945 til 1946.
Sven Arntzen var tippoldebarn av Andreas Arntzen. Han giftet seg i 1922 med Ellinor Bergfeldt, og i samme år begynte han sin karriere som advokat i Oslo, noe som varte helt til hans død i 1976. I 1927 avla han prøven for Høyesterett. Advokatvirksomheten ble kun avbrutt av et studieopphold i Frankrike i 1922-1924, og da han var konstituert som riksadvokat i 1945-1946. Sven Arntzen er far til Andreas Arntzen og farfar til Wenche Elizabeth Arntzen.

Saken Fanebust

Toralv Fanebust hevdet i sitt blad §100 i en artikkel 10. oktober 1946 at den nylig avgåtte riksadvokat Sven Arntzen var skyldig i grovt uaktsomt angiveri. Toralv Fanebust ble dømt for injurier for sine dokumenterte påstander den gangen, men også forhindret på ulik vis å få publisert sine dokumenter. Det angivelige uaktsomme angiveriet tar utgangspunkt i at Arntzen som advokat i et skilsmisseoppgjør under krigen, varslet politiet om at ektemannen planla å flykte fra Norge for å unndra forpliktelser som følge av skilsmissen. Det Arntzen ikke øyensynlig var klar over, var at ektemannen var motstandsmann. Arrestasjonen av ektemannen medførte at motstandsgruppen XU i Oslo ble rullet opp av tyskerne og 60-70 personer ble arrestert som følger. Det hører med til historien at Sven Arntzen trakk seg som riksadvokat kort tid etter, i 1946.
Glasshuset

Glasshuset er en overbygd del av Storgata mellom Torvgata og Professor Schyttes gate i Bodø sentrum. Her var det vært gågate siden 10. juni 1976.
Den 20. august 1992 fikk denne gågata en overbygning av glass som beskytter handlende mot vær og vind. Glasshuset rommer 75 butikker og spisesteder, og et underjordisk parkeringsanlegg med 300 parkeringsplasser. Inne i glasshuset finnes også kjøpesenteret Koch.
Glasshuset er organisert som et sameie av ulike forretningsgårder. Glasshuset er ikke et tradisjonelt kjøpesenter, men en beskyttende atmosfære rundt gågaten i en by med mye kraftig vær.
Wasyl Cykwas

Bakgrunn

Cykwas ble født av ukrainske foreldre i en landsby sørvest for Lviv. Området var en del av Det habsburgske imperium og tilfalt Polen etter at dette gikk i oppløsning. I 1937 søkte han til Frankrike for å finne arbeid. Da andre verdenskrig brøt ut med Tysklands og Sovjetunionens okkupasjon av Polen i september 1939 meldte han seg til tjeneste for den polske regjeringen, som var i eksil i Angers i Frankrike. Han fikk militær opplæring i Coëtquidan i Bretagne og ble overført til Den selvstendige Podhalebrigaden.

Slaget om Narvik

Etter det tyske angrepet på Norge 9. april 1940 ble det bestemt å sende Cykwas' avdeling nordover, som en del av det allierte forsøket på å motstå invasjonen. Avdelingen ble, som det av det fransk-polske ekspedisjonskorps, skipet ut fra Brest og sendt via Skottland til Norge, der den 9. mai ble landsatt ved Harstad. Etter få dager ble den sendt til Narvik. Under slaget om Narvik gjorde Cykwas seg bemerket i kampene på Ankenesfjellet. Patruljen han deltok i falt i bakhold, men Cykwas reddet situasjonen ved å kaste håndgranater mot de tyske angriperne. I kampen ble Cykwas skadet i foten. Han ble evakuert til Storbritannia og fortsatte, tross skaden, sin tjeneste i de polske avdelingene i Skottland.

Landgangen i Normandie

Under den allierte landgangen i Normandie i juni 1944 tjenestegjorde Cykwas i 3. Infanteribrigade i 1. polske panserdivisjon. Han deltok i frigjøringen av Frankrike, deretter av  Belgia og Nederland, for så å delta i erobringen av Tyskland. I april 1945 ble han overført til stabseskadronen i 1. Polske Korps. Han forble i tjeneste i Tyskland til han i april 1947 vendte tilbake til Storbritannia. I desember samme år ble han dimittert.

Etter verdenskrigen

De politiske omveltningene etter verdenskrigen gjorde det umulig for Cykwas å vende tilbake til sitt hjemsted i Ukraina, som nå var blitt en del av Sovjetunionen. Han bosatte seg i Skottland og skiftet navn til William Campbell.
Han ble også tildelt Deltagermedaljen.
Troms Fylkes Kommunistblad

Troms Fylkes Kommunistblad var en norsk avis som ble utgitt i Tromsø ved årsskiftet 1923 - 1924, i den politiske turbulensen etter den store splittelsen i Arbeiderpartiet og stiftelsen av Norges Kommunistiske Parti.
Etter partisplittelsen fikk NKP først hånd om Tromsøs sentrale arbeideravis Nordlys, men allerede 15. november tok Arbeiderpartiet over denne avisen. NKP svarte umiddelbart med å lansere sin egen avis: Troms Fylkes Kommunistblad.
NKPs avis rakk imidlertid bare å komme ut med ett nummer i 1923, for etter to utgaver av Nordlys i AP-regi klarte «nykommunistene» igjen å erobre denne avisen. Nordlys var nå på NKPs hender fram til 20. januar 1924. Da tok Arbeiderpartiet nok en gang over avisen, og denne gangen for godt.
NKP måtte for annen gang ty til Troms Fylkes Kommunistblad, som de mente å gi ut to ganger i uka. Avisen fikk imidlerid et kort liv. Etter bare seks nummer gikk den inn 23. februar 1924.
Redaktør for avisen var Peder Kåsmoli.
Promecosoma

Utseende

Middelsstore, avlangt ovale, halvmatte bladbiller, gjerne brunrøde med mørke, mer eller mindre metallisk fargede dekkvinger.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Nord-, Mellom- og Sør-Amerika, de aller fleste artene i Mexico.
Atenesus

Utseende

Små (ca. 2 millimeter), brede, blanke, mørke bladbiller. Antennene er lange og tynne. Hodet er godt synlig ovenfra, pronotum er rundet, dekkvingene nokså jevnbrede.

Levevis

Hettebladbiller er særlig aktive i varme og solskinn.

Utbredelse

Artene lever i Australia.
Faa'a

Faa'a er en kommune på Tahiti i Fransk Polynesia. Den utgjør en del av hovedstadsområdet Papeete. Folketellingen i 2017 viste et innbyggertall på 29 878.
Tahiti internasjonale lufthavn ligger i Faa'a.
Catalonia rundt 2010

Catalonia rundt 2010 var den 90. utgaven av Catalonia rundt, og foregikk fra 22. mars til 29. mars 2010 i Catalonia i Spania.
Sylacauga

Sylacauga er en by i delstaten Alabama. Ifølge folketellingen i 2000, hadde Sylacauga 12 616 innbyggere. Den ligger sør i Talladega County fylket og er den nest største byen etter selve Talladega. Byen ligger omtrent 50 km sørøst for delstatens største by Birmingham og 60 km nord for delstatshovedstaten Montgomery.

Historie

Området ble først befolket av Creek-indianerne. Europeere kom til området på 1700 tallet. Shawnee indianerne opprettet byen Chalakagay i 1748. Navnet kommer fra Chalaka-ge, («Stedet til Chalaka stammen»). I 1836 ble indianerne imidlertid tvangsflyttet vestover. Byen ble formelt stiftet i 1838 med navnet Sylacogga. I 1887 fikk byen det nåværende navnet Sylacauga.
Byen hadde flere viktige veiforbindelser og jernbanen kom til Sylacauga i 1886.
Det første bekreftede tilfelle av at en meteoritt treffer et menneske skjedde i Sylacauga 30. november 1954, da den 31 år gamle Ann Elizabeth Hodges ble truffet mens hun hvilte i stuen. Den 4 kg tunge meteoritten falt gjennom taket, traff radioskapet som stod i rommet og spratt opp for så å treffe Hodges i armen og låret. Hodges overlevde selv om beinet ble skadet.

Økonomi

Sylacauga ligger på berggrunn som inneholder mye hvit marmor. Marmor fra Sylacauga gikk med til å bygge den amerikanske høyesterettsbygningen i Washington D.C..
Ellers har Sylacauga en del maskinindustri som leverer bl.a bildeler.
Byen har et eget skoledistrikt adskilt ifra fylkets skoledistrikt og har 2 barneskoler, en ungdomsskole og en videregående skole.
Skuretfestivalen

Skuretfestivalen er en årlig teater- og musikkfestival som arrangeres på Kafé Skuret i Trondheim. Kafé Skuret ligger på Fosenkaia, rett ved Trondheim sentralstasjon. I 2009 arrangeres festivalen for sjuende år på rad.

Historikk og profil

Festivalen startet som prøveprosjekt over en helg i 2003, og har siden utvidet antall dager og arrangementer. Et av formålene med festivalen er å samle det uetablerte teater- og musikkmiljøet i og rundt Trondheim. Hovedprofilen er lokal, men festivalen presenterer også utøvere fra andre steder. Utøverne spenner fra nyetablerte til mer erfarne artister. Skuretfestivalen er en av byens mindre festivaler. I markedsføringen brukes trivsel, lave priser og særegen setting som trekkplaster. 
Den kunstneriske profilen er mangfold, med scenekunst og musikk innenfor ulike sjangre. På scenekunstfronten har blant annet konvensjonelt teater, figurteater, barneteater, performanceteater, cabaret, improteater og dans vært representert. Konsertsjangre inkluderer country, jazz, visesang, pop, rock og elektronika. 
Festivalen drives på frivillig basis.

Skuretfestivalen 2009

Skuretfestivalen 2009 holdes 26. til 30. august. Opptredener av blant andre: Ulf Risnes & Øyvind Holm, Bigton Gulch, Sonnenwind and the Alfahorse, NRK Sør-Trøndelag, Nadja Bertelli, Sissoko, Magnus Sinnes, Verdensmusikkensembelet, og forestillingene: Bak enhver kvinne.., Ut av en skoeske, Patriarkatet, Grønne epler og Mer eller mindre (improteater)
Cornuchariesthes

Utseende

En middelsstor (ca. 12 millimeter), kraftig, gråaktig trebukk. Arten kjennes lett på at pronotum og dekkvingene har lysrosa flekker med svart kant, dekkvingene har også et bredt, lysrosa siksak-tverrbånd. Antennene er betydelig lengre enn kroppen, pronotum nærmest rektangulært med en liten knøl på hver side.

Levevis

Som de fleste andre trebukker borer larvene i ved.

Utbredelse

Arten er bare kjent fra Namibia.
Fransk mesterskap i motbakkeløp 2018

Fransk mesterskap i motbakkeløp 2018 (Championnats de France de Kilomètre vertical) ble arrangert 9. september 2018 i Saint-Lary-Soulan i Frankrike. Løypa var 3,5 km lang.
Buzz Aldrin, hvor ble det av deg i alt mylderet? (TV-serie)

Beskrivelse

Hovedpersonen i Buzz Aldrin er gartneren Mattias, som blir født samme natt som månelandingen finner sted i 1969. Han er opptatt av romfart og verdensrommet, og spesielt fascinert av Buzz Aldrin, det andre mennesket på månen. Buzz Aldrin er i Mattias´ øyne den ypperste toer, et menneske som gjennomførte en av de største bragdene i menneskets historie, men som ikke ba om oppmerksomhet for det. Han ville bare gjøre en god jobb, være til nytte, i likhet med Mattias selv. Mattias bryter sammen etter å ha blitt dumpet av kjæresten Helle, og nærmest ved en tilfeldighet ender han på Færøyene. Der kommer han i kontakt med Havstein, som driver et ettervernhjem på en øy ute i havgapet. I en gruppe personer med skjøre sinn og mange hemmeligheter finner han en tilhørighet. Serien veksler mellom flere års perspektiv med utgangspunkt i Stavanger, men utspiller seg hovedsakelig på Færøyene i årene 1999-2000. Den lille bygda Gjógv var sentral i innspillingen.
Intoleranse

Intoleranse (medisinsk)

Svekket motstand mot enkelte typer medisiner, forhold i naturen (f. eks. pollen), eller matvarer (f. eks. cøliaki). Fellesbetegnelse på medisinsk intoleranse er allergi.

Intoleranse (mekanisk)

Overskridelse av en gjenstands tillatte avvik fra en nominell størrelse, der avviket vil føre til mekanisk sammenbrudd.

Intoleranse (sosialt)

Mangel på overbærenhet og frisinn overfor annerledes personer (tenkende eller utøvende).
Intoleranse er gjerne et produkt av en samfunnsmessig struktur bygd opp etter kollektivistiske prinsipper, men kan også være personlig og psykisk betinget.
Personlig betinget intoleranse vil normalt ikke føre til ulemper for andre enn de personer som er involvert, mens samfunnsmessig intoleranse fører til undertrykking og/eller hets både av grupper av mennesker og enkeltmennesker.
Intolerante samfunn vil være sterkt regelstyrte, etter forordninger bestemt av den herskende politiske ledelse. Klassiske eksempler på intolerante samfunn er nazismen på 1930- og 1940-tallet, kommunistiske samfunn, og sterkt religiøse samfunn (kibbutzer i Israel og islamittiske stater).
Det motsatte av sosial intoleranse er toleranse, frisinn og liberalisme.
Johannes Kleppevik

Biografi

Kleppevik ble gjerne kalt for «kystens trubadur» fordi mange av sangene hans handlet om livet på kysten. Blant hans mest kjente sanger er «Oldefar», «Berre et bilde på min lugar», «No kjem ein vals» og «Tar du med ei helsing». Totalt skrev han rundt 130 sanger, men de fleste av dem ble aldri spilt inn. På 1980-tallet skrev han sangen «Jeg mater duene» sammen med Fred Ove Reksten til ære for byoriginalen Otto Fredrik Wollertsen, kjent som «Ottoen». Sangen ble fremført i Wollertsens begravelse av skuespilleren Helge Jordal. I 2012 ble det utgitt en bok med historien om Johannes Kleppevik og 65 av hans sanger. Boken ble ført i pennen av Olav Kobbeltveit, og Kleppeviks tre barn gjorde arbeidet med innsamling og bearbeidelse av tekster og melodier.
Han døde i 2001 etter en tids sykeleie.
Interessegruppeteorien

Interessegruppeteorien er en rettsøkonomisk teori som går ut på at de aktuelle aktører forfølger sin egeninteresse, og at de vil bruke ressurser på å endre lovverk til fordel for egne interesser. Teorien er delvis konkurrerende med effektivitetshypotesen.